《退老堂》
宋代·李处权

我公自言老，能事如少年。
我公自言退，人材望陶甄。
公功在本朝，本朝方赖焉。
公德在斯民，斯民宁舍旃。
中年倦政机，去若浮云旋。
名山占形胜，筑堂苍翠巅。
窪樽为壶觞，虚籁为管弦。
招攜足宾客，啸傲穷云烟。
胸中万卷书，三峡倾词源。
兴来不停缀，摛华笔如椽。
登临出妙语，珠玑落清圆。
不数刘白辈，一斗真百篇。
裴傅堂绿野，赞皇墅平泉。
东山谢安妓，五湖范蠡船，
四子之於公，器业微差肩。
公之於四子，趣尚并其全。
公术可活国，公力可回天，
苍生望公起，天子忘公艰。
伫瞻丹凤诏，衮衣来陛前。
三入知眷殊，一夔见任专。
发挥中兴业，开闢造化权。
拯焚而救溺，持危而扶颠。
雍容复密勿，造膝陈一言。
长驱卷沙漠，擣穴空腥羶。
谈笑九州复，欢呼两宫还。
四海各安堵，六军同晏眠。
跻民入仁寿，致主登光宣。
图像冠云台，勒功照燕然。
功成了不居，高谢区中缘。
拂衣赤松游，辟谷求神仙。
去去蓬莱路，云螭不受鞭。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。